'સુભાષકુમારની હેસિયત એટલી ઊંચી નથી કે ઇન્ટરનેશલન ગુંડો ગોસ્વામી એમની સાથે વાત કરે. એ ગોસ્વામીનો ચોથા કે પાંચમા નંબરનો ફોલ્ડરિયો આવું કામ સંભાળતો હોય. નગરશેઠના વંડામાં જેટલા પણ હોલસેલ દવાના વેપારી છે એમના ઉપર એ નજર રાખે. જરૂરિયાતવાળા માણસને પારખવામાં એ ભૂલ ના કરે. પૈસા માટેનો હડકવા કોને વધારે છે એ જાણીને એવા માણસને જ પકડે. સુભાષકુમારનો કારોબાર એ માર્કેટમાં જ છે એટલે એમને પકડીને પેલાએ ગોળનું ગાડું બતાવ્યું હશે. ભીલાડ કે એવી કોઇ દક્ષિણ ગુજરાતની બંધ પડેલી નાની ફેક્ટરી લીઝ ઉપર લઇને ત્યાં આવી નશીલી ટેબ્લેટનું પ્રોડક્શન કરાવવાનું કામ કોઇ એક માણસથી ના થઇ શકે. ચારેક ભાગીદાર ભેગા થઇને આવું સાહસ કરી શકે. એ ચારમાંથી ત્રણ પૈસા રોકે. પૈસા રોકવાવાળા ગમે તે ફિલ્ડના હોય તો ચાલે.'